《次韵路节推瑞香幽兰》
宋代·王庭圭

君家兰玉盈阶砌，傍有薰笼锦一端。雅似高人来席上，幽如靓女出林间。

芳丛欲吐新芽长，深谷知谁著眼观。谢氏风流元自有，更留佳客奉清欢。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。